โอกาสดีของสมาคมสื่อ
เมื่อวันที่ 29 ม.ค.ที่ผ่านมา องค์กรวิชาชีพสื่อมวลชน 30 องค์กร หรือ สมาคมสื่อ ออกมาเรียกร้องเสรีภาพสื่ออย่างเต็มตัว ด้วยการแถลงการณ์คัดค้านร่างกฎหมายการคุ้มครองสิทธิเสรีภาพ ส่งเสริมจริยธรรมและมาตรฐานวิชาชีพสื่อมวลชน หรือ ร่าง พ.ร.บ.ควบคุมสื่อ ที่คณะกรรมาธิการขับเคลื่อนการปฏิรูปประเทศ ด้านการสื่อสารมวลชน สภาขับเคลื่อนการปฏิรูปประเทศ หรือ สปท. เป็นผู้ร่างโดยให้เหตุผลว่า ร่างกฎหมายดังกล่าวมิได้อยู่บนพื้นฐานหลักการของการคุ้มครองสิทธิเสรีภาพ แต่กลับเน้นหลักการควบคุมสื่อมวลชนโดยใช้อำนาจรัฐ และไม่สอดคล้องกับร่างรัฐธรรมนูญที่มีเจตนารมณ์ให้สื่อมวลชนกำกับดูแลกันเองโดยอิสระการเรียกร้องของสมาคมสื่อเป็นผลในระดับหนึ่งอีก 4 วันต่อมาที่ประชุมวิป สปท. มีมติให้ กมธ.ขับเคลื่อนการปฏิรูปประเทศ ด้านการสื่อสารมวลชน ปรับแก้ไขร่างกฎหมายดังกล่าวเป็นเวลา 2 สัปดาห์ แล้วให้นำกลับเข้าที่ประชุมวิป สปท. อีกครั้งในวันที่ 16 ก.พ. และหากวิป สปท.เห็นชอบ ก็จะบรรจุวาระเข้าสู่การประชุมใหญ่ สปท. ในวันที่ 20 หรือ วันที่ 21 ก.พ. ต่อไปแม้จะยังไม่ทราบว่า กมธ.ขับเคลื่อนการปฏิรูปประเทศ ด้านการสื่อสารมวลชน จะปรับปรุงร่าง พ.ร.บ.ควบคุมสื่อแบบใด และ ที่ประชุมวิป สปท. จะเห็นชอบหรือไม่ แต่ระหว่างนี้สมาคมสื่อควรที่จะแสดงให้สังคมเห็นอย่างชัดเจนว่า ครั้งนี้สมาคมสื่อต้องการเรียกร้องเสรีภาพสื่อด้วยความจริงใจ หาใช่ออกมาต่อต้านร่าง พ.ร.บ.ควบคุมสื่อเป็นการเฉพาะกิจ หลังจากสมาคมสื่อทำงานร่วมกับคณะรักษาความสงบแห่งชาติ หรือ คสช. มาตั้งแต่ต้นเมื่อเดือน ส.ค. ปี 2557 สมาคมนักข่าวนักหนังสือพิมพ์แห่งประเทศไทย ส่ง นายประดิษฐ์ เรืองดิษฐ์ นายกสมาคมนักข่าวฯ และ นายสุรศักดิ์ จิรวัสตร์มงคล อุปนายกฝ่ายวิชาการ เข้ารับการสรรหาเป็นสมาชิกสภาปฏิรูปแห่งชาติ หรือ สปช. สายสื่อมวลชน ซึ่งปรากฏว่า นายประดิษฐ์ได้รับการคัดเลือกเป็นสมาชิก สปช.สมาคมนักข่าวฯ บอกถึงความจำเป็นในการส่งตัวแทนว่า เพื่อไปปกป้องหลักการเสรีภาพของประชาชนและสื่อมวลชนที่ต้องไม่ถอยหลังไปกว่ารัฐธรรมนูญปี 2550นอกจากนายประดิษฐ์ที่เข้าไปเป็นสมาชิก สปช. แล้ว ต่อมาเมื่อปี 2558 นายภัทระ คำพิทักษ์ ประธานสภาการหนังสือพิมพ์แห่งชาติ ได้รับเลือกเป็น กรรมการร่างรัฐธรรมนูญอีก โดยนายภัทระเลือกที่จะลาออกจากตำแหน่งประธานสภาการหนังสือพิมพ์ฯ มากกว่า การปฏิเสธตำแหน่งกรรมการร่างรัฐธรรมนูญแม้ตัวแทนสมาคมสื่อจะลาออกจากการเป็นอนุกรรมาธิการ เมื่อวันที่ 2 ก.พ. ที่ผ่านมา แต่ก็น่าจะเป็นการลาออกเพื่อคัดค้านเนื้อหาบางประการของร่าง พ.ร.บ.ควบคุมสื่อ หาใช่เป็นการลาออกเนื่องจากตระหนักถึงความไม่ชอบธรรมของ สปท. ที่มาจากการแต่งตั้งของ คสช.แต่ถึงจุดนี้ก็ยังไม่สายที่สมาคมสื่อจะทบทวนตัวเองและยอมสำนึกต่อความพลาดพลั้งในการนั่งร้านให้ คสช. ด้วยการออกแถลงการณ์ย้อนหลังคัดค้านการเข้ามาควบคุมอำนาจการบริหารประเทศของ คสช. เมื่อวันที่ 22 พ.ค. 2557 ซึ่งแม้จะใช้เวลานานกว่าจะเรียนรู้ถึงผลเสียของการยึดอำนาจ แต่ก็ยังดีกว่าปล่อยให้เรื่องผ่านเลยไป แต่น่าเสียดายที่สมาคมสื่อไม่ฉวยโอกาสดีนี้ไว้โอกาสดีประการต่อมาของสมาคมสื่อเป็นกรณีสืบเรื่องจากการที่ พล.อ.ประยุทธ์ จันทร์โอชา นายกฯ และ หัวหน้า คสช. แถลงข่าวเมื่อวันที่ 31 ม.ค.ที่ผ่านมาว่า ต้องมีกฎหมายมาควบคุมสื่อเนื่องจากสื่อควบคุมกันเองไม่ได้แต่นายเทพชัย หย่อง ประธานคณะทำงานสื่อเพื่อการปฏิรูป กลับอธิบายผ่านรายการตอบโจทย์ ทางไทยพีบีเอส ว่า การมีผู้แทนจาก 4 กระทรวงเป็นกรรมการสภาวิชาชีพ และ การกำหนดให้สื่อมีใบประกอบวิชาชีพ จะทำให้สื่อไม่สามารถท้าทายอำนาจรัฐได้ เนื่องจากสื่ออาจจะไม่ได้รับการต่อใบอนุญาตประกอบวิชาชีพแถมให้น้ำหนักว่า หลังจากมีการเลือกตั้งแล้วพอนักการเมืองกลับเข้ามาจะสามารถใช้อำนาจตามกฎหมายฉบับนี้กับสื่อได้ และยังเห็นว่า รัฐบาลนี้ไม่จำเป็นต้องมีอำนาจตามกฎหมายนี้ก็ได้เพราะมีอำนาจพิเศษอยู่ในมืออยู่แล้วสิ่งที่นายเทพชัยอธิบายเป็นการทิ้งโอกาสในการคัดค้านการออกกฎหมายควบคุมสื่อว่า สื่อไม่จำเป็นต้องมีใบประกอบวิชาชีพเนื่องจากตามธรรมชาติแล้วสื่อสามารถเป็นตัวแทนเสียงข้างน้อยในการตรวจสอบผู้อำนาจ ฉะนั้นหากให้ผู้อำนาจถอนใบประกอบวิชาชีพสื่อได้ การทำหน้าที่ของสื่อจะไม่สมบูรณ์ และการทำหน้าที่แบบนี้เองที่ทำให้สื่อแตกต่างจากผู้ประกอบวิชาชีพในสาขาอื่นส่วนการที่นายเทพชัยคัดค้านร่างกฎหมายาโดยพรุ่งเป้าไปที่นักการเมือง ทำให้สงสัยว่า นักการเมืองเกี่ยวข้องตรงไหน สมาคมสื่อยังต้องการใช้อำนาจของ คสช.ในการออกกฎหมายควบคุมสื่อด้วยกันเองหรือไม่ จึงไม่จี้ไปที่ความไม่ชอบธรรมของกลไกที่ถือกำเนิดจาก คสช.การที่คณะกรรมการกิจการกระจายเสียงและกิจการโทรทัศน์มีมติให้ระงับการออกอากาศรายการเดอะเดลี่โดส ทางว๊อยซ์ทีวี 7 วัน เนื่องจาก เห็นว่าทำให้เกิดความแตกแยกในสังคม และนำข้อเท็จจริงมาเสนอไม่ครบถ้วนขัดต่อประกาศ คสช. ก็ยังเป็นอีกโอกาสหนึ่งที่สมาคมสื่อจะออกแถลงการณ์คัดค้าน เพื่อแสดงให้เห็นว่า สื่อควบคุมกันเองได้โดยอำนาจรัฐไม่ต้องมาเกี่ยวข้อง และ ประกาศ คสช. ไม่เป็นธรรม แต่สมาคมสื่อก็ปล่อยโอกาสให้หลุดไป
เมื่อวันที่ 29 ม.ค.ที่ผ่านมา องค์กรวิชาชีพสื่อมวลชน 30 องค์กร หรือ สมาคมสื่อ ออกมาเรียกร้องเสรีภาพสื่ออย่างเต็มตัว ด้วยการแถลงการณ์คัดค้านร่างกฎหมายการคุ้มครองสิทธิเสรีภาพ
คสช.,บูรพา เล็กล้วนงาม,ประดิษฐ์ เรืองดิษฐ์,ภัทระ คำพิทักษ์,สมาคมวิชาชีพสื่อ,สื่อมวลชน,เทพชัย หย่อง